Pta-pa tydens huisroof doodgeskietZayne Suliman. Foto: Twitter via @Abramjee ŉ Man van Pretoria het Donderdagaand met sy lewe geboet om dié van sy vrou en kinders te beskerm tydens ŉ gewapende huisroof. Zayne Suliman (50), ‘n motorhandelaar, en sy gesin is omstreeks 20:00 in hul huis in Erasmia deur gewapende aanvallers oorval. Die gesin was na bewering in die woonkamer van die huis toe die rowers toegeslaan het. Kapt. Thomas Mufamadi, woordvoerder van die polisie, het gesê dit is nie duidelik hoeveel rowers betrokke was nie, aangesien net een rower die huis binnegekom het. Mufamadi het gesê dié rower het die huis onverwags binnegestorm en Suliman geskiet. Volgens inligting het Suliman sy vuurwapen by hom gehad en ook die rower gewond, waarna die rower op die vlug geslaan het. Dit het sy gesin kans gegee om na die boonste verdieping te hardloop. Mufamadi kon dit egter nie onmiddellik Vrydag bevestig nie. Mufamadi het gesê Suliman is na ŉ hospitaal gehaas, maar is met sy aankoms by die hospitaal dood verklaar. Niemand is nog in hegtenis geneem nie. Die toneel Donderdagaand buite die huis in Erasmia. Foto: Twitter via @Abramjee